text:
Il prin di Març a son stadis lis elezions par rignuvî il Parlament de Galizie e dai Paîs Bascs. Dut il procès, de campagne ae interpretazion dai risultâts, aes manovris pe formazion dal guvier basc, si è davuelzût fondamentalmentri in clâf spagnole (e nazionaliste spagnole), inte suaze de lote tra il Partît Popolâr e il Partît Socialist: la gjestion economiche dai socialiscj e la politiche di aleancis di Zapatero cui partîts nazionaliscj «periferics», la politiche antiterorisim, la difese de «spagnoletât», e v.i.
CUSSÌ IN GALIZIE_ In Galizie, la pierdite di un deputât dal Bloc Nazionalist Galizian e à impedît la riedizion dal bipartît Partît Socialist – BNG, e il PP al à recuperât il guvier cu la maiorance assolude. Lis primis vitimis de sconfite a son stâts i cjâfs dai partîts che a àn pierdût, che no son stâts bogns di meti in vore avonde svelts lis promessis di cambiament, sedi par vie de oposizion di cualchi agjent economic e mediatic, sedi par vie de inerzie di une aministrazion che par tancj agns e je stade tes mans dal PP, o pe imagjin une vore brute de gjestion di cualchi comun governât dal bipartît. Pal president dal PP, il galizian Rajoy, lis elezions de Galizie a son stadis un stamp di primariis dal PP par eliminâ lis vôs che lu metevin in cuistion, e si è impegnât une vore, cun dutis lis risorsis pussibilis. La vitorie lu à infuarcît tant che leader, e al viôt che la strade par rivâ ae presidence dal guvier spagnûl no je fûr di man, cumò che i à fat gloti la prime sconfite al partît di Zapatero. La politiche linguistiche galiziane no pues jessi il prin obietîf de gnove aministrazion che si môf cun parametris mentâi plui di Madrid che de Galizie. Cuissà se a vaiaran i guviers popolârs di Manuel Fraga, no cate il so passât tant che ministri di Franco.
CUSSÌ IN EUSKADI_ Tai Paîs Bascs, i schiriaments si son clarementri formâts sul as nazionâl: nazionaliscj bascs e nazionaliscj spagnûi (clamâts «costituzionaliscj»). L’obietîf di socialiscj e popolârs al è stât chel di parâ vie il Partît Nazionalist Basc dal podê (cun EA e i neo comuniscj di EB tal tripartît basc). Daspò i ultins negoziâts falîts cu la ETA e cui scandais in man, la strategjie dai costituzionaliscj si è fondade te ilegalizazion dai partîts e des plateformis eletorâls de çampe radicâl, di mût di no rivâ a une riedizion de maiorance baschiste tal Parlament. Si à di visâ che chestis ilegalizazions a son stadis pussibilis in gracie de leç sui partîts politics, fate buine tal 2002 te Cjamare Spagnole dal PSOE, dal PP, de Coalizion des Canariis e, in maniere sorprendente, de catalaniste Convergjence e Union. In chest contest si pues fevelâ di alterazion des regulis de democrazie, par vie che cheste leç no je mai stade aplicade ai partîts de diestre estreme spagnole, che a son violents, raziscj, o che a difindin lis ditaturis.
La çampe indipendentiste e à domandât di anulâ il vôt in segn di proteste pes ilegalizazions. Cui vôts valits, si pues speculâ che a varessin vût siet deputâts. Chescj vôts, che no son stâts dâts a partîts cun afinitât nazionâl (PNB e EA), a àn permetût che al cressès il pês dai socialiscj e dai popolârs e che e jentràs tal Parlament la neo spagnoliste UPyD. I otims risultâts di Aralar, formazion indipendentiste che e condane la violence de ETA, no son stâts bogns di evitâ che il front spagnolist al ves la maiorance assolude, in gracie ancje de particolâr leç eletorâl basche.
MATRIMONIS DI INTERÈS_ I contats posteriôrs pe formazion dal guvier a àn metût in lûs in maniere clare il matrimoni di convenience tra i partîts spagnûi principâi par permeti la espulsion dai baschiscj, un pat che al sarès dal dut impensabil in altris contescj, cjalant la lote continue che e srarìs la politiche spagnole. Par altri, si à ancje di stâ atents ai contats pussibii tra i socialiscj e i indipendentiscj ilegalizâts. Fûr pe campagne eletorâl, la ETA no à copât, no cate la evidente ostilitât rapresentade dal fat che lis formazions similârs no podessin concori aes elezions. Alc di insolit che, in zonte aes insistencis dal vôt no valit, al palese che la ETA e à chê di lassâ aes spalis il periodi dal president Ibarretxe che nol è rivât a fâ prosperâ nissune propueste valide par stramontâ il sisteme des autonomiis, stranementri par colpe dal refût di chei che la ETA e dialoghe cun lôr.
ZAPATERO IN DIFICOLTÂT?_ I risultâts di chestis elezions a àn fat pierdi a Zapatero lis aleancis parlamentârs a Madrid di galiziscj e di baschiscj. Se si considere che il catalanisim nol à masse chê di judâ un president che plui viaçs al à imbroiade la Catalogne, la situazion e je complicade. In chest contest, si pues capî la propueste dal Consei di Stât di modificâ la leç eletorâl in Spagne, di mût che i partîts spagnûi principâi no dipendin dai nazionaliscj no spagnûi par formâ maiorancis parlamentârs.
Josep-Enric Teixidó
ATUALITÂT – Elezions in Galizie e Euskadi: i risultâts............
Il prin di Març a son stadis lis elezions par rignuvî il Parlament de Galizie e dai Paîs Bascs. Dut il procès, de campagne ae interpretazion dai risultâts, aes manovris pe formazion dal guvier basc, si è davuelzût fondamentalmentri in clâf spagnole (e nazionaliste spagnole), inte suaze de lote tra il Partît Popolâr e il Partît Socialist: la gjestion economiche dai socialiscj e la politiche di aleancis di Zapatero cui partîts nazionaliscj «periferics», la politiche antiterorisim, la difese de «spagnoletât», e v.i.


c: text/html

text:
✽✽ I bascs a son dividûts di un confin statâl, e cussì ancje i catalans: di une bande sot de Spagne e di chê altre sot de France. No dome lôr: compagn pai irlandês, pai ocitans, e pes tantis minorancis nazionâls sparniçadis pal mont. Cheste situazion no gjave il fat che, di une bande o di chê altre, a son e si sintin bascs, catalans e vie indenant. Il paragon par fâ capî che a puedin ancje gjavâ vie lis provinciis, tirâ sù dal nuie gnovis formis juridichis e aministrativis di nivel plui bas di un confin statâl, ma cheste operazion no podarà, dut câs, scancelâ il nestri jessi furlans a Gurize, a Udin, in Cjargne, te Basse, a Pordenon, fintremai a Sapade e Gruâr.
✽✽ O sin furlans: nissune leç, nissune manovre politiche e podarà mai dineâ la realtât. A podaran cirî di tignîle scuindude, di fâle viodi tant che une ereditât cence sperance, di dâi cuintri cun bausiis e falsetâts, di sminuçâle e cjatâle retoriche e ridicule in dì di vuê.
✽✽ Di dut a podaran e a tentaran di fâ ma, almancul che no nus copin ducj, no rivaran insom. No si pues fermâ la aghe: tu puedis fâ une dighe, e alore tu fasis confins; un lât artificiâl, e alore tu creis une risierve indiane. Dut câs, a varan bisugne di controlôrs, di paiâ int vendude e traditore.
E cheste e sarès la democrazie?
Miôr par jê e par ducj cirî un altri troi, chel de reson.
✽✽ In Regjon a son rivâts la Serracchiani e il centriçampe. Di front si cjate une situazion grivie sedi pal lavôr sedi pal doman istituzionâl de regjon stesse. Ducj a fevelin di competitivitât, di sinergjiis, di sparagnâ. Peraulis che a son tal aiar tant che paveis. Daûr di lôr, par che a deventin realtât, a son feminis e oms, zovins e vecjos, cul lôr cjâf, cûr, afiets, storie personâl e di popul.
Cence messedâ dut, no si va di nissune bande.
✽✽ Ma par movisi, al covente il ricognossiment di cheste “esistence”: il gnûf scheme di organizazion aministrative de Serracchiani nol va in cheste direzion, l’acentrament dal podê regjonâl a Triest al è piês cun piês. Po dopo, disìnle dute: a varan ancje gjavât il tratut tra Friûl e Vignesie Julie, ma cui isal chel gnogno che nol sa che a son dôs robis diviersis? No dome par culture e storie di îr, ma par un svilup di vuê e di doman.
✽✽ Cirî di tignî dongje lis dôs cuistions, al fâs mal a di une e a di chê altre. Al stagne il progrès, al gjave flât aes ideis, ae voie di inventâsi alc di gnûf.
Si scuen liberâ energjiis, fuarcis, e no sierâlis dentri une compromission che no finìs plui.
✽✽ No fevelin plui di provinciis? Va ben. Ma cualchidun al à di rispuindi a cheste domande: cun ce fuarce istituzionâl si cjataraial il Friûl dut, chel rapresentât vuê des trê provinciis furlanis, di front a chê Vignesie Julie inventade dal nazionalisim talian par taponâ il non di Triest e dai siei interès?
Friûl – e discutìn in maniere serie e cun onestât in ce maniere struturât – di une bande, e Triest di chê altre. Cheste e je la strade de reson e de Regjon. ❚
Dree Valcic
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +

robotstxt: allowed

filter: keep


text:
La Slovenie e la Italie a son doi paîs che di agns tra di lôr il dialic politic al pues jessi definît viert e amichevul e li che si è fissât un alt nivel di cooperazion in diviers setôrs. La Italie e je, par esempli, al secont puest tra i compagns comerciâi forescj de Slovenie e al tierç tra i invistidôrs forescj inte Republiche di Slovenie. Il cumierç internazionâl tra Slovenie e Italie al à un volum di sîs miliarts di euros, siet se si contin ancje i servizis e il turisim. In Slovenie, i visitadôrs plui fis a son di fat propit i talians. Ma un element fuart di colegament tra Slovenie e Italie al è rapresentât de presince de minorance slovene in Italie e di chê taliane in Slovenie.
E propit lis comunitâts minoritariis e la tutele dai lôr dirits, a son stâts tra i argoments principâi frontâts dilunc dal incuintri tra i doi presidents, Borut Pahor e Sergio Mattarella, ai 22 di Avrîl a Lubiane. Inte capitâl slovene, Mattarella al à cjatât ancje il prin ministri sloven Miro Cerar e il president dal parlament Milan Brglez. La visite in Slovenie, su invît di Pahor, al è stât il cuart viaç tal forest dal president talian, dopo Berlin, Parîs e Brussel.
Lis minorancis a son stadis definidis da doi presidents une ricjece che e aumente la pluriculturalitât dai doi paîs. A son stadis frontadis dopo plui intal detai lis problematichis che a integnin la tutele linguistiche. Par ce che al tocje la minorance slovene in Italie, su indicazion dai siei rapresentants scoltâts cualchi setemane prime, il president Pahor al à fevelât cun Mattarella soredut dal Italicum e de dibisugne che e sedi garantide la rapresentance de minorance slovene in parlament. Al va sotlineât che in Slovenie, intal parlament componût di 90 deputâts, doi seçs a son risiervâts ae comunitât taliane e ongjarese. Lis elezions par chescj doi seçs si fasin in paralêl cu lis elezions politichis e i doi rapresentants des minorancis a vegnin sielzûts dai iscrits tes listis di apartignince aes dôs comunitât. Si à fevelât però ancje de gnove riforme dai ents locâi adotade il Dicembar passât dal Friûl Vignesie Julie, plui voltis criticade par cierts aspiets ancje dai rapresentants des organizazions slovenis. Il president talian al à declarât che al viodarà in curt i rapresentants de comunitât slovene in Italie, intant che Pahor al à anunziât une taule di lavôr che e varà l’obietîf di cjatâ soluzions par garantî il gjoldiment dai dirits previodûts des leçs. Leçs che – a àn declarât dilunc dal incuintri il prin ministri sloven Cerar e Mattarella – a àn bisugne di timp par jessi metudis in vore ad in plen.
Il president sloven al à domandât cun di plui a Mattarella di impegnâsi par che la Italie, come che e à za fat la Slovenie, e publichi uficialmentri la relazion de comission miste storiche e culturâl italoslovene che, risultât di un aprofondît lavôr di ricercje durât ben siet agns (dal 1993 al 2000), e analize lis relazions tra Slovenie e Italie tra i agns 1880 e 1956 e e segne il cuadri storic dai acjadiments lunc il confin orientâl (disponibile in linie ae direzion http://www.kozina.com/premik/porita.pdf).
Tra chei altris temis frontâts des delegazions slovene e taliane, il progjet di costruzion di un rigasificadôr inte baie di Zaule a Triest (simpri contrastât de Slovenie) e la cuistion de imigrazion, ancje ae lûs de disgracie resinte intal canâl di Sicilie. La Slovenie, che e veve colaborât za cu la Italie inte operazion Mare Nostrum, e à ufiert il propri impegn, metint di gnûf a disposizion la nâf militâr Triglav. ❚
Tjaša Gruden
SLOVENIE. Il president talian Mattarella in visite uficiâl in Slovenie: un incuintri li che si à fevelât tant di minorancis. I slovens a critichin la riforme locâl dal F-VJ............
La Slovenie e la Italie a son doi paîs che di agns tra di lôr il dialic politic al pues jessi definît viert e amichevul e li che si è fissât un alt nivel di cooperazion in diviers setôrs. La Italie e je, par esempli, al secont puest tra i compagns comerciâi forescj de Slovenie e al tierç tra i invistidôrs forescj inte Republiche di Slovenie. Il cumierç internazionâl tra Slovenie e Italie al à un volum di sîs miliarts di euros, siet se si contin ancje i servizis e il turisim. In Slovenie, i visitadôrs plui fis a son di fat propit i talians. Ma un element fuart di colegament tra Slovenie e Italie al è rapresentât de presince de minorance slovene in Italie e di chê taliane in Slovenie.


text:
Se un popul nol sa dontri che al ven, nol pues savê dulà che al va. I mancjin lis coordenadis par une navigazion sigure e furtunade. Di chi la impuartance fondamentâl de memorie. Un popul al scuen cjalâ al so passât, il plui pussibil indaûr. Ma se un popul al pense o al vîf dome di passât, di memorie, magari di memorie nostalgjiche, nol va indenant instès. Parcè che la memorie e à un sens e un valôr dome se ti jude a cjalâ indenant, a prospietâ, a progjetâ, a preparâ un avignî.
Lis celebrazions dai moments fondamentâi de storie di un popul a son une vore impuartantis. Di fat ducj i popui a àn lis lôr fiestis. E cuant che tu vuelis cjastiâ un popul, ti i gjavis la memorie dai siei moments, dai siei monuments, de sô identitât, de sô unicitât. Se no fevelin di te, a un cert pont ti ven ancje a ti il scrupul di no esisti. Dal moment che si scuen esisti, tu vivis in funzion di un altri e tu vivis altris memoriis.
Al è il câs dal Friûl, che nol ven ricuardât in niò. La sô storie e ven contade, studiade, lete dome in funzion di chê taliane. Cussì i furlans a son rivâts, o ju àn fats rivâ, a dôs conclusions amaris e periculosis: di no esisti, di esisti dome come talians. […]
I furlans, che no san di jessi furlans, a fasin i talians. E par jessi plui crodûts, a fasin i talianissims. Cussì, biel che tal centri de republiche taliane a mangjin e a bevin e si sbombin di patrie e di dut, i furlans, ai cunfins dal imperi, adiriture a piturin i pâi de lûs cul tricolôr, come a Paluce, e se ur ven dade une cagnere di medaie dopo otante agns di disastris, si metin a vaî come scoreâts.
Al è duncje impuartant celebrâ la nestre fieste nazionâl, a ricuart dai 3 di Avrîl dal 1077 e dal diplome ducâl dât dal imperadôr gjermanic Rico IV al patriarcje di Aquilee Sigjeart, par dî che o esistìn, che o vin un non e une muse, une storie e une tradizion, un puest inte grande famee dai popui no mancul mertât e dignitôs di altris. Se o esistìn, o vin ancje cualchi dirit. Dirit a un puest, dirit a un rispiet, dirit a un avignî. No un puest o un rispiet o un avignî cualunche, ma il nestri puest, il rispiet de nestre identitât e peculiaritât, il nestri avignî come popul fra i popui, in armonie e colegance cun altris popui, ma no in sotanance o servitût. A chest pont la memorie e devente profezie, progjetazion di une autonomie pai timps di vuê e pai agns avignî.
[…] Une autonomie che e tegni cont dal nestri contest storic e gjeografic e economic e culturâl european. No nus interesse un sflic di libertât tal telâr centralistic des regjons talianis. O volìn, o vin dirit, o vin di rivâ a imbastî rapuarts vitâi, regolârs, normâi, direts cu lis realtâts politichis che a vivin tacadis di nô, usance la Slovenie e la Carintie, par slargjâsi a chel bacin miteleuropean e orientâl che al è il nestri polmon, la nestre aghe e il nestri aiar. Parcè che nô o vignìn di li e o vin tiessude la nestre storie plui biele propit li. Tant dal pont di viste gleseastic che civîl. Come un grant cercli plurietnic e pluriculturâl che al veve in Aquilee la sô risultive, il so centri, il so paradigme.
Dut chest al domande un grant sfuarç, une grande convinzion e determinazion, une conversion radicâl. Cun fadie, coragjo, fede, sgrimie.
[…] E sarà dure ma chest nol à di deventâ un alibi al nestri impegn concret e coerent sul grant breâr de storie.
PRE ANTONI BELINE
La Patrie dal Friûl n. 3 avrîl dal 1998
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
La emigrazion, pai furlans e je stade simpri un probleme. No par nuie i furlans pal mont a son 3-4 voltis tant dai furlans in Friûl. In cheste stagjon di Istât, tal timp des feriis, un pôcs di emigrants a aprofitin par tornâ culì, tai lôr paîs e di plui bandis si organizin fiestis e moments di riflession. Ta cheste rubriche o proponìn, su chest cont, une clâf di leture fate, za cualchi an indaûr, di pre Antoni.
pre Roman Michelotti
Il mont de emigrazion furlane al è in grant ferment di ideis e di programs, par podê stâ daûr te maniere plui positive a cheste acelerazion che e cjape dentri ducj e dut e no sparagne plui nissun. Pal Istât che al ven, il «Friuli nel mondo» al sta inmaneant la prime «Convention de furlanetât tal mont» e par in chê volte i dirigjents di Borc dal sâl a varessin intenzion di aprovâ cun largje partecipazion democratiche il gnûf statût, un imprest fondamentâl ancje se no suficient par frontâ lis tematichis urgjentis e emergjentis de diaspore furlane.
Che l’ent primarûl al sedi stagjonât e un pêl inrusinît nol è un misteri e nol è un scandul. Te stesse situazion a son dutis lis istituzions nassudis tun contest completementri diferent e che si cjatin a sunâ une musiche stonade come timp e come notis. Come timp parcè che i prins distinataris no son plui e i ultins no ur interesse. Come notis parcè che, culì come par dut, al vâl l’invît incorât e inteligjent dal salm 96 «Cjantait al Signôr une cjante gnove» o, se o preferîs, «Cjantait al Signôr alc di gnûf». E dome Diu sa trope dibisugne che o vin di musiche cree! Pardut.
Cuant che o pensi al «Friuli nel mondo», cun dut il rispiet par tante int che e à crodût e scombatût e spindût e paiât di persone par une cause che le ritignive sante, plui che a une plante cressude tun biel prât o tun ronc, o pensi a chê flore che e nas e e cres sot dai arbui, framieç dal patùs, cjapant e supant de vitalitât dai fradis plui grancj e vivint di une vite di eterne dipendence. Come un parint puar che al spere di cjapâ alc dal parint siôr e par chest al scuen vivi in perpetue penombre e sotanance. Là che l’arbul grant, o il bosc, al è, come che ducj sa, chel de Democrazie Cristiane. O sin in chel contest, in chê culture, in chei valôrs e disvalôrs. No dîs une plante parassitarie, ma sigurementri no autonome e duncje sotane, ricatabil e doprabil. Come la Filologjiche e altris ents plui o mancul benemerits. Ents là che si sistemave cualchi amì colât in disgracie e là che la paronance vere i tocjave simpri a un esponent dal partît. Il fat che al sedi ancjemò l’on. Toros, ancje se president emerit, le dîs lungje su la gjerontocrazie che e à regnât li dentri. Toros al è chel che, dal 1967, al à ricatât il vescul Zaffonato e fat lâ in vacje la mozion firmade di 529 predis. Une mozion che, par cumbinazion, e veve tal prin dai cinc ponts propit il mont de migrazion: «fâ un progjet par tornâ a assorbî in timps curts la diaspore migratorie che e sta copant soredut i paîs di mont». Se cheste e je politiche pe migrazion, mi fâs frari.
Mi visi che une volte, fevelant cuntun diretôr dal Ent, metût li dopo di jessi stât silurât de presidence di une comunitât, mi è sbrissât di dîi: «Voaltris o sês metûts par fâ stâ i furlans pal mont, parcè che, se a tornin dongje, o restais cence pagnut». Mi à incenerît di ofesis ma no mi à dât tuart.
O torni su la lidrîs di chescj ents par meti in lûs la lôr limitatece di fonde: jessi plui la vôs dal paron che dal sotan, sunâ la musiche dal alt plui che chê dal bas, cirî di fâ presint lis resons di chel che al sta in alt e nol pues o nol vûl fâ plui che lis resons e lis protestis di chel che al sta in bas e al spiete justizie. Chescj ents a son partîts cun chê di no fâ politiche. Ma si puedial no fâ politiche? Ce sens aie une culture o une assistence cence politiche? No deventie alienazion e droghe? Se un mi dîs di no fâ militance partitiche, i doi reson, ma se un mi dîs che nol fâs politiche, i rispuint che al fasarà simpri la politiche dal paron, che lu paie e lu ricate. O sai, lu ripet, che li dentri e à lavorât tante int e int buine, però i risultâts a son stâts sclagns. Parcè che si à plui fat vaî che resonâ, si à plui cjalât al passât pierdût che al avignî di fâ su, si à plui batût sul folclôr che su la cussience de identitât, sui dirits dai furlans di tornâ dongje, su la precedence tai puescj di vore, su la promozion di une gnove classe politiche, imprenditoriâl, culturâl. Plui che un cjant di resurezion, al è stât viodût e vivût come un cjant di corot. Un «deprofundis», cun dut rispiet par un salm cussì straordenari. Juste e induvinade la reazion di pre Checo Placerean, cu la sô «fieste dal popul furlan stranfât pal mont» di Einsiedeln, là che ogni an al faseve un sorte di discors de corone, cun dutis lis cuistions plui vivis e crudis dal Friûl. Une iniziative disertade e criticade dal Ent iuficiâl.
Oltri che la dipendence dal paron, prin difiet di fabriche, un secont difiet di chescj ents e je la presunzion di vê la esclusive de culture, de emigrazion e vie. Cui lu aial dit? Cui le aie dade? Il popul furlan, tes sôs espressions e situazions, nol è di chel ent o di chel altri, ma al è di ducj. Di chei in cjase e di chei pal mont, che a fasin part a plen dirit de tribù dai furlans. In câs al è l’ent pe emigrazion e no la emigrazion pal ent. E chi o sin jentrâts tal cûr de cuistion. Nol è possibil fevelâ di Friûl, a nissun nivel, cence tignî cont e fâ i conts cul mont de diaspore. Al esist un popul, l’ebraic, che al à vivût par doimil agns cence une tiere, une patrie, un classe dirigjent, un templi e adiriture une lenghe. Ma al veve la cussience di partignî al popul de aleance e chest al bastave par vierzi lis puartis a ducj i fradis dal mont. La politiche dai e pai emigrants, o miei, cui emigrants e à di rifâsi a chest model. Creâ cussience, tiessi rêts, fâ cognossi a lis gnovis gjenerazions la nestre realtât in moviment e no dome il passât, e fâ cognossi ai furlans, ducj, ce che di biel e di bon al è stât e al ven produsût dai lôr fradis pal mont. Colegâsi cu lis impresis, sgambiâsi tecnologjis, privilegjâ la domande e la ufierte, vierza une sorte di «Commonwealth» in piçul. E chest al è possibil vuê plui di simpri, cu lis potenzialitâts tecnichis e comunicativis e la globalizazion. In chest colegament sistematic a àn di cjatâ il lôr puest la lenghe e la culture di partence e chês di adozion, in mût che la vecje plante e cjapi linfe de gnove e la gnove si rinfuartissi te cussience de identitât.
A ben cjalâ, si pues dî, cence nissune ofese, che la politiche vere de emigrazion come fat sistematic e ordenari e à ancjemò di scomençâ. Une buine ocasion par doprâ dute la inteligjence, la creativitât, la sgrimie, la fantasie, il cjâf, il cûr e l’inzegn. Dut chest in grande umiltât, disponibilitât e cence monopòlis, parcè che il mont de diaspore al è di ducj e cence diaspore nol è nancje Friûl.
PRE ANTONI BELINE
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Une desene di canâi televisîfs publics, scuasit ancjetancj cuotidians, sîts internet di informazion che a viazin sui 300 mil contats al mês: a bastaressin chescj trê dâts par capî parcè che chest an il «Seminari di gjornalisim interladin», rivât ae sô cuinte edizion, al à traviersât lis Alps e i Pireneus par confrontâsi cu la situazion dai media par catalan. Une esperience che e à coventât no dome par vê confermis su trops brâfs che a son i catalans (chest lu savevin za), ma massime par capî la mentalitât che e sta daûr a une comunitât cussì seneose di puartâ indevant la sô identitât.
Vie pal seminari, l’intervent che, a dite di ducj, al à entusiasmât di plui e ancje dât informazions une vore origjinâls e utilis, al è stât chel di Vicent Partal, diretôr di Vilaweb, il prin cuotidian par catalan on line nassût tal 1995 e fra i sîts in assolût plui seguîts. La sô lungje relazion, che e à tocjât la nassite di internet in Catalugne, fint a rivâ ae impuartance dai programs tv «a la carta» (viodibii a richieste, n. d. r.), si è sierade cun dai sugjeriments une vore concrets pal svilup dai media des nestris comunitâts: 1) ogni lenghe e varà un avignî te misure che e savarà coniugâsi e massime identificâsi cu la inovazion; 2) par rivâ a fâ chest nol baste l’intervent di une piçule elite, ma al covente il coinvolziment di dute la societât (dongje dai professioniscj, il volontariât al zuie une part impuartante); 3) ogni lenghe, ancje se minorizade, e je in stât di tignî teste al contest globâl, vâl a dî di sei «glocâl»: il mût miôr par fâ vignî mancul ogni prejudizi sul so cont al è propit dimostrâ sul cjamp chestis potenzialitâts.
IMNIS NAZIONÂI A CONFRONT_ A la elencazion a pene fate, si podarès zontâ un altri pont, che naturalmentri Partal al à dât par scontât: la determinazion, il snait, la fuarce di volontât. I catalans, cun di fat, no le àn vude simpri facile. Anzit, a àn vût moments dulà che a àn riscjât pardabon di disparî. A la fin dai agns Cuarante, propit su chestis pagjinis, Pre Marchet al dave scuasit par spaçâts i catalans, tibiâts ben e no mâl di Franco e, pûr tal so pessimisim, al viodeve cualchi sperance pai furlans. Venus chi vuê, invecit, cuntune situazion denantdaûr. E la diference principâl fra Friûl e Catalugne no sta tant o dome tai numars e forsit nancje te identificazion de classe dirigjente barcelonese te lenghe e culture catalanis.
Ancje il Friûl, fin ai prins dal ‘900, al à vût une borghesie citadine (dispès iluminade) che si ricognosseve pal plui te identitât furlane. La diference le à fate il «mût» di intindi la propie identitât: tant che un valôr di par sé (i catalans) o ben tant che un element strumentâl a alc altri (i furlans). Une sotanetât culturâl, chê furlane, che e je stade (fûr che ecezions, tant che il moviment autonomist-indipendentist dal gurizan) la carateristiche de grande part de borghesie furlane che, dopo de Prime Vuere, e à pierdût ogni leam cul teritori. Lu testemonee ancje la diferente reazion dal mont culturâl furlan devant dal Fassisim: in Catalugne cu la creazion di une fuarte dissidence, politiche e culturâl parie; in Friûl cuntune corâl adesion al Regjim fintremai de Societât Filologjiche Furlane. Di fat, l’imni nazionâl catalan (Els segadors) al fevele de difese de libertât de Catalugne; il pseudo-imni nazionâl furlan (che al plasi o no, al è il Cjant de Filologjiche) nus piture come sentinelis romanis dal cunfin todesc e sclâf (a proposit: cuâl cunfin?).
VIERS DE INDIPENDENCE_ Chestis premessis a fasin capî ancje parcè che mentri che in Friûl il moviment autonomist nol conte plui nissune rapresentance politiche, in Catalugne i partîts catalans a àn savût superâ lis fuartis divisions politichis in viste de indipendence. Esquerra republicana de Catalunya (di estreme çampe e al Guvier de Generalitat) e Convergència i Unió (di centri-drete e ae oposizion a Barcelone), adun cun cetancj altris moviments politics locâi (tant che Reagrupament, Verts e piçulis fuarcis di çampe) a àn za tacât a meti in cjamp une schirie di referendums comunâi par domandâ l’indipendence dal Paîs. Il prin a tacâ, ai 13 di Setembar, al è stât il Comun di Arenys de Munt, dulà che i sì a la indipendence a àn rivât al 96%. I prossims referendums, za fissâts pai 13 di Dicembar, a cjaparan dentri ben 103 Comuns e, pe Vierte dal 2010, si calcule che a podaressin lâ a votâ 600 Comuns suntun totâl di 940.
Il dut fi di un procès democratic e pacific, come tal câs de separazion de Cecoslovachie.
William Cisilino
EDITORIÂL – La lezion catalane............
Une desene di canâi televisîfs publics, scuasit ancjetancj cuotidians, sîts internet di informazion che a viazin sui 300 mil contats al mês: a bastaressin chescj trê dâts par capî parcè che chest an il «Seminari di gjornalisim interladin», rivât ae sô cuinte edizion, al à traviersât lis Alps e i Pireneus par confrontâsi cu la situazion dai media par catalan. Une esperience che e à coventât no dome par vê confermis su trops brâfs che a son i catalans (chest lu savevin za), ma massime par capî la mentalitât che e sta daûr a une comunitât cussì seneose di puartâ indevant la sô identitât.


text:
L’ecomuseu al è une forme di museu dal dut gnove, di intindilu tant che un procès dinamic che al permet aes comunitâts di conservâ, interpretâ, dâ valôr al lôr patrimoni in funzion di un svilup sostenibil.
Al comprent une particolâr unitât gjeografiche dal teritori: il Cjamp di Osôf-Glemone, logât tal centri dal Friûl Vignesie Julie. Si trate di une plane aluvionâl circondade di rilêfs prealpins e di culinis. La origjin de sô formazion e je la aghe: di fat il Cjamp al derive di un grant lâc che si sprolungjave a mont des culinis morenichis, subit dopo che il glaçâr dal Tiliment si ritirà, uns 10.000 agns indaûr.
L’Ecomuseu des Aghis dal Glemonês, cui siei flums, torents, mulins, rostis, lavadôrs, al è deventât un museu a viert di visitâ a traviers di une rêt di percors che si puedin fâ a pît e in biciclete: lucs di interpretazion dulâ che lis tematichis si intrecin e a metin adun la identitât culturâl, lis finalitâts educativis, la promozion turistiche e economiche.
L’Ecomuseu si propon di documentâ, recuperâ e interpretâ la memorie storiche, la vite, lis personis e i fats, la culture materiâl e imateriâl, lis relazions fra ambient naturâl e ambient uman, lis tradizions, lis ativitâts, la maniere di vivi e di lavorâ, la produzion locâl; no ultin, cemût che i insediaments e lis oparis dal om a àn caraterizât la formazion e la evoluzion dal paisaç e dal teritori dal Cjamp di Osôf Glemone.
Par plui informazions
ECOMUSEO DELLE ACQUE DEL GEMONESE
piazza Municipio 5 – Centro Storico
33013 Gemona del Friuli (UD) Italy
info@ecomuseodelleacque.it


text:
Tal cuadri gjenerâl di cressite dai partîts indipendentiscj sarts, un risultât di particolâr interès lu à otignût iRS che al propon un indipedentisim gnûf e di roture, sedi tai presuposcj teorics che tes azions pratichis e fintremai tai simbui. Par savênt di plui, o vin sintût il semiolic Franciscu Sedda, un dai fondadôrs e ancje ideolic dal moviment.
Cuant e parcè nassial iRS?
Aumentâ lis pussibilitâts di identificazion indipendentiste. Dâ une scossade a un panorame indipendentist cun masse ambiguitâts, contradizions, inciertecis. Sfidâ l’indipendentisim, sfidâ nô stes, prime ancjemò di chei altris, a sei miôr. Chest al è chel che o vin fat cuant che tal 1998 o vin creât «Su Cuncordu pro s’Indipendentzia de sa Sardigna», che al è stât il lûc di ideazion e di incubazion di iRS, e po tal 2003 cu la fondazion di iRS. I risultâts o crôt che a sedin sot i voi di ducj. E no dome pe centralitât che iRS al à cjapât tal dibatit politic sart o pal 4% dai consens e l’inlidrisament teritoriâl simpri plui profont e slargjât. Lis inovazions di iRS in materie di elaborazion, di lengaç e di azion politiche a àn fat ben a ducj, ancje a cui che a so timp al à dit che nol coventave un gnûf sogjet indipendentist, parcè che a àn obleât la societât sarde a ripensâ se stesse fin te lidrîs.
Nus puedistu spiegâ i principis politics di iRS, vâl a dî chel che o intindês par no violence, no nazionalisim e no sardisim?
La no violence no je dome il refudâ di doprâ la lote armade par otignî risultâts politics. Te nestre elaborazion e devente un principi plui profont che al pues jessi tradusût cu la idee di jessi «propositîfs», vâl a dî jessi simpri «par alc» e no «cuintri cualchidun», che al è il miôr antidoti cuintri lis injustiziis. «Invezit di maladî il scûr, impie une cjandele», al diseve un savi orientâl.
Il no sardisim al è il nestri tirâsi fûr dal discors dominant de politiche sarde che al nas sul tacâ dal ‘900 e che si concretize te Autonomie Regjonâl che vuê o cognossìn. Al è un discors che si fonde su la idee che la Sardegne e sedi une «nazion abortive» o «falide» e che duncje il so destin nol puedi che cumplîsi dentri di une altre culture, di une altre nazion, di un altri Stât. E je une posizion suicide, che e cope volontariementri la diviersitât nazionâl dai sarts, e che e vierç la strade al rivendicazionisim economicist che al à segnât la storie dal ultin secul in Sardegne. La idee che il Stât nus veve di salvâ de nestre (supueste) «aretratece» e «barbaritât». Nô o disìn dome che no sin fîs di chê tradizion e che tacant di chê stesse tradizion no si pues fâ sù ni un indipendentisim minimementri coerent ni une societât sarde libare di complès vitimistics o di inferioritât.
Disconeti la idee di indipendentisim di chê di nazionalisim al vûl dî disconeti la prassi indipendentiste dal stîl violent, agressîf, rabiôs, ombrît, e des maniis dal orgoi narcisist che al puarte simpri a justificâ se stes, a copâ il spirt critic, il gust pes sfumaduris. La veretât e je che nô o sin pe nazion sarde ma no vin bisugne dal nazionalisim par realizâle. Noaltris o volìn un progjet nazionâl pe nestre Republiche, un progjet viert, inclusîf, plurâl, bon di tradusi la tradizion e la alteritât, un progjet che nol vivi di fetiçs o di nostalgjie e che nol vedi pôre de diviersitât, de alteritât, de inovazion. Nô no podìn vê pôre dal diviers, parcè che nô o sin diviersitât. Nô no podìn vê pôre dal gnûf, parcè che nô o vin voie di realizâ alc che nol è inmò. Noaltris o volìn tornâ a tiessi lis tramis de nestre storie, dal nestri percors di nazion, e fâ in mût che ognidun vuê al puedi identificâsi in forme positive e creative in cheste storie in divignî. Ognidun al pues deventâ sart amant la nazion sarde, impegnantsi cun jê e par jê.
Parcè proponêso di cambiâ la bandiere dai cuatri môrs cun chê dal Judicât di Arborea?
Al bastarès sclarî i tiermins par rindisi cont dal valôr de nestre sielte. L’arbul vert in cjamp blanc (che in nissun test de Ete di Mieç al è clamât «dislidrisât») e je sul imprin la bandiere dal Judicât di Arborea, vâl a dî un dai cuatri reams indipendents che a formin la Sardegne sul tacâ dal Mil. Ma cul lâ indenant de lote simpri plui unitarie e vincente dai sarts cuintri i catalans-aragonês e devente la bandiere de «republica sardisca», come che si diseve par sart, de «naciò sardesca», par catalan. E je a cheste storie indipendentiste, in chest moment clâr di unitât dai sarts, che noaltris o volìn colegâsi sielzint l’arbul vert. La bandiere dai cuatri môrs, che i sin ducj afezionâts, cjalant cun atenzion no à mai adempiût a chest compit. Fintremai dal so rivâ in Sardegne, tant che simbul aragonês, e à simpri rapresentât une Sardegne fedêl a une sovranitât esterne. Vuê duncje no si trate di odeâ i cuatri môrs, come che al pense cualchidun: si trate di cjatâ un altri amôr, plui nestri, un amôr pardabon indipendentist.
La vuestre classe dirigjente e à une etât medie tor dai 30 agns e ancje l’eletorât al à une etât medie cetant basse: cemût rivaiso a svicinâ tancj zovins al vuestri moviment?
In Svezie, i leaders politics a àn fra i 30 e i 40 agns. In Italie a son fra i 60 e i 80. Forsit noaltris no sin un moviment zovin, o sin dome un partît seri, normalmentri european, bon di tirâ dongje personis di ogni fasse di etât cuntun lengaç gnûf, cuntune atenzion ai problemis di ducj, cuntune passion sincere pal impegn public. Jo o crôt che iRS al fasi prese dapardut li che al è dinamisim e voie di metisi in zûc in maniere responsabile par dâ un contribût, ancje piçul, ae Sardegne e al mont. I sarts di vincj e di trente agns di vuê a àn cheste grande cariche e a vuelin jessi protagoniscj dal lôr presint.
Voaltris o dais un grant risalt ae ricostruzion de identitât sarde, ma ce spazi àno te vuestre elaborazion la culture tradizionâl e la lenghe sarde?
La cussience storiche, la lenghe, il patrimoni nazionâl, lis risorsis economichis, i dirits sociâi, l’ambient e tant altri: ogni element al è decisîf te costruzion de nestre nazion. Ancje par chest, nô o vin di defolclorizâ la tradizion e tornâi a dâ dignitât nazionâl, o vin di tradusile par fâle sintî patrimoni dal presint e no vanzum dal passât. E o vin di impostâ une serie politiche plurilinguistiche li che il sart, midiant di un standard, al deventi lenghe nazionâl e lis sôs tantis variantis a sedin patrimoni des nestris comunitâts. Cui saial di plui: cui che al fevele talian e inglês o cui che al fevele talian, inglês e sart? Nô o volìn zontâ vite: plui lenghis, plui ricjece culturâl, plui creativitât e cure di noaltris al vûl dî plui benstâ morâl, sociâl, economic. Al vûl dî creâ une Republiche plui biele.
Si movês tra elaborazion politiche e azions no violentis, tra teorie e prassi: vuelistu contâ cualis che a son stadis e cualis che a saran lis vuestris bataiis plui impuartantis?
A saressin pardabon un grum. De azion dal 2003 cuintri il cuel dai velens dal Enichem a Porto Torres, ae mobilitazion par tornâi a dâ dignitât a chel patrimoni archeologjic incredibil che a son i Giganti di Monti Prama, ae bataie pes jentradis che il Stât nol torne ai Sarts di 15 agns cu la propueste de Casse Sarde des Jentradis, ae celebrazion dal sîscentenari de Bataie di Sanluri dal 1409, aes denunciis cuintri l’eolic «sporc» e il dialic cui sienziâts sarts par une green economy tal interès de coletivitât. A ‘nd lassi indaûr une vore, comprendudis cualchidune di chês che a àn vude ancje plui evidence mediatiche. L’impuartant al è capî che daûr di ogni azion di iRS e je une elaborazion, e che la azion e je un passaç dentri di une narazion plui slargjade che no finìs cu la azion in se. La azion e je un strument par creâ, meti adun, proponi, no dome par desideri di proteste o di contestazion.
Parcè âstu titulât il to ultin libri ‘I Sardi sono capaci di amare’?
Il titul al è une sfide. Visâsi che o sin stâts bogns di amâ nô stes e la nestre nazion. Bandonâ stereotips plui o mancul reâi tant che la invidie, la vendicativitât, il rancûr e tornâsi a vierzi ae cooperazion, ae solidarietât, ae condivision di un progjet di cressite umane e democratiche. Parcè che, visìnsal, i popui no nassin unîts: un popul si unìs dome se lis personis a àn alc di positîf e di impuartant di realizâ insieme.
Cemût viodistu la Sardegne dal doman? Cuant saraie la Republiche Sarde indipendente?
La Sardegne dal doman le volarès cjalde e ospitâl, e esempli pal mont. Une Republiche politichementri libare, socialmentri juste, economichementri prospare, moralmentri degne.
Cuant saraie? La storie e cor svelte. E l’impegn di tantis feminis e oms de Sardegne, ogni dì plui consapevui, motivâts, apassionâts, le fâs acelerâ. La indipendence e je un pôc plui lontane di chel che o voressin (jo le volarès vuê!) e cetant plui dongje di chel che o imagjinìn.
Ivo Murgia
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Midiant de storie dai cognons furlans, si fâs ancje la storie dal nestri Friûl. Chest mês us proponìn 5 cognons che nus son stâts domandâts dai letôrs su la pagjine Facebook de La Patrie dal Friûl (gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa.
O ringraciìn i autôrs pe disponibilitât e pe colaborazion).
–––––––
BEGOTTI
Tal 1500 Begotto al jere un non di persone in Venit. Di colegâ, forsit, al toscan Beco “Domenico”. I Begotti de nestre regjon a son duncje di divignince venite.
DAZZAN
Al sta par D’Azzan, li che cun Azzan al è facil che si intindi Azzano Decimo. Si cjatilu a Cint, Concuardie, Fossalte, Gorc di Tisane, Tisane, Lignan, Puart, Prissinins e ancje a San Vît, Pordenon, Siest, Udin.
1527, M.° Alvise Dazan da Pordenon fittuale Sigg. Popaite; 1608 Valantino d’Azzan da Manizinello massaro del Co. Florio.
DELLA MEA
E je une forme curte dal non feminin Bartolomea. Carateristic di Scluse; presint a Tarvis, Pontebe, Udin, Malborghet, Glemone, Cjassà.
1580, Andreas Meae di Raccolana; 1584, gor de la meia de Raccolana. 1687, Petro Danelutti vedovo della q. Anna di Zuanne Della Mea da Chiusaforte sposa Caterina figlia di Sabbata Della Mea q. Zuan di Barbara q. Andrea Della Mea da Chiusaforte.
SATTOLO
Par furlan Sàtul. Al è un diminutîf, stant che al finìs in “ul”. Sat al è probabil che al vegni de forme spreseative di un non. Par esempli, di Blâs al ven “Blasat” e duncje Sat, di Ors (non doprât de Ete di Mieç) “Orsat”, e vie indevant.
A Pinçan intal 1450 Sat, intal 1456 Denel del Sat, intal 1482 Toni di Sat. Si cjatilu a Cjasteons di Strade, Gonârs, Pavie. Di Satti, Sati, Sat, Sath, a ‘nd è un grum a Pinçan intal Cinccent.1527 Leon di Pietro Sat possedeva terra nella comugna di Selet; 1540, 7 genn. Giovanni Satti q. Mattia de Pinzano cameraro chiesa S. Martino insieme con Sebastiano di Pietro Nardussi; 1611 Pascolo Sattul (o Satolo) de Morsano di Strada.
STUA
Al podarès vignî de “stue” par scjaldâ, ma al è probabil che il cognon al vegni fûr di une peraule compagne doprade dai boscadôrs: un gjenar di bariere che si faseve sui torints di mont scjars di aghe par favorî il passaç dal legnam. Al pues vê concorût ancje il latin medievâl “stupa”, stanzie cun cjamin doprade tant che tinel. Tal 1405 a Glemone un Leonardo Stuis. Cognon di Noiarêt tal comun di Comeglians, si pues cjatâlu ancje a Cormons e Udin.
1619, 18 luglio Bernardino Stua da Savagno grisone mercante Palma gastaldo della scola di S. Barbara; 1649, 9 aprile Nicola Stuer da Palma – sua moglie fa sortilegi per sapere se resta vedova. ❚
par cure di Michela De Fazio


text:
Ancje il 2012 al à sierât la stagjon des vendemis…e dai concors di bielece.
Miss Italia, che si sedi a pro o cuintri di chestis manifestazions, al è une vitrine dulà che lis miss di chenti a àn fat fâ dispès une biele figure al Friûl.
Se no us interessin i risultâts, o podês almancul cjalâ cemût che chestis zovinis nus àn rapresentât. Po ben, in ducj doi i câs o podìn jessi braurôs di Alice Kristancic, une fantate di 21 agns di Cormons.
Ancje se e je rivade aes seradis finâls, ven a stâi tal grop des primis 101, e à zontât la sô vôs a chês che si son lamentadis dal funzionament dal concors, che a favorìs il centri-sud de Italie par vie che la int a partecipe di plui votant par telefon che no tal nord.
Diplomade a Cividât come Perît agrari, e jere stade la uniche che, fra lis tantis zovinis che a passavin sul schermi de television, e veve scrite, sot dal non, la profession: imprenditrice agricola.
Di fat Alice, par cumbinâ cheste interviste, nus à invidât te frascje de sô famee une sere di brut timp parcè che «O vin lis vendemis e o soi simpri impegnade»!
La aziende di famee e je su la strade che di Cormons e mene bande la Subide: un paradîs vert di stradis in sù e jù jenfri lis vignis a pîts de mont Cuarine, tal cûr de antighe Contee gurizane.
Bac e Venere si son cjatâts in cheste cjase, dulà che Alice e la sô famee a dan bon acet cul lôr tai. Nus conte «Finide la scuele agrarie, o ai scomençât a lavorâ te nestre aziende e ancje come ustire te frascje. O ai tacât a fâ i concors di bielece l’an passât… tant par ridi! Une sere o eri fûr cui miei amîs e o ai provât a notâmi a un. Me soi gjoldude e cussì, poiade ancje di gno sûr plui grande Elena, o soi lade a fâ ancje altris».
La none de miss, sintint il fevelâ, e interven «Mê gnece e veve molât di fevelâ par furlan par vie che a scuele no si lu insegne, ancje se culì in famee si fevele dome par furlan».
Alice nus conte «Di bon che o soi lade a fâ l’Istitût Tecnic Agrari di Cividât, dulà che e je une biele atmosfere e sei i students che i professôrs a doprin ancje il furlan. Ogni volte che o tornavi a cjase mi vignive normâl di fevelâ par furlan»!
La mari de fantate, insegnante tes scuelis dal oblic, si sint clamade in cause «No vin ancjemò i mieçs par insegnâ il furlan come che o volaressin. Par esempli: ce vino di fâ cui fruts che a decidin di no partecipâ a lis oris di culture furlane? Ancje prin des leçs di tutele, jo e cualchi mê coleghe o vin simpri cirût di fâ alc tes nestri oris. Si sin sveâts tart, ma al è impuartant tacâ».
Alice e zonte «Al concors, magari cussì no, mi à capitât di vê di difindi la nestre lenghe. Altris concorintis furlanis de nestre regjon a jerin plenis dai solits prejudizis: “furlan fevele buine par blestemâ” e v.i.. No rivi a capî cemût che si fâs a vele in asse cun alc che al è part de tô culture e dal to DNA! Jo, te stesse maniere, o ami la mê famee, Cormons e il Cuei».
Fevelant des zornadis a Montecatini, e conte «Plui di cualchidun, ancje fra i autôrs des trasmissions, mi àn domandât di dulà che al ven il gno cognon cussì pôc talian. Va a spiegâi tu dal miscliç di ints che al è tal gurizan o dal fat che i miei vons no àn acetât di talianizâsi in Cristiani o alc dal gjenar. Par fâle curte i disevi che al ven de Slovenie».
Alice, intant che e conte, nus mostre lis imagjinis de sô cjavale Raissa, la fasse di miss e un ogjet che, par jê, al è sacri tant che une relicuie di un sant: un pletri doprât di Bruce Springsteen.
«O soi rivade a fâmal dâ di lui l’an passât in chê date dal so famôs “Mandi Trieste!” O stavi combatint cun altre int par rivâ a fâmi viodi dal Boss, ma o jeri pardabon strache dopo tantis oris di conciert. Lui, però, si à inacuart di me e dal fat che o jeri rindude; dopo un moment al è vignût dongje e mi à pontâde par dâmi chest so souvenir». (bon voli il rocker!, ndr)
Progjets di ca indenant?
«Se e ven cualchi buine propueste di bande dal mont de mode o dal spetacul no i disarai di no, ma par cumò nol è rivât ancjemò nuie di seri. Tal avignî, dut câs, mi viôt in cheste aziende. La mê famee e sta planc plancut cirint di slargjâ la frascje. A Zenâr la tornarìn a vierzi plui biele e grande, dulà che si podaran ancje sercjâ i bogns prodots di chenti».
Il “tata”, daûr di nô, al fâs muse contente compagnade di un “sì” di sodisfazion cul cjâf.
Il miôr “Mandi” che si pues becâ a Cormons e je la simpatiche scletece di Alice. Nus salude cul sô ridi gaiarin tant che il boli di un blanc dal Cuei, nô i augurin fortune par ducj i siei progjets. ■
Michele Calligaris
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
✽✽ Plui a passin i agns e plui o pensi che il significât di cheste date al sedi daûr a smamîsi, almancul par cemût che le intindeve pre Checo Placerean cuant che le à cjapade sù a simbul de rinassite dal popul furlan.
Si va pierdint ancje chê braùre, chel sens di vitorie che ducj nô o vin provât intal viodile ricognossude ancje des istituzions tant che fieste de Patrie dal Friûl. Ce fieste e ce Patrie vino vuê di front?
✽✽ O varessino salacor di fâ un brindis ae “rotamazion” dal Friûl de bande de politiche e des classis dirigjentis? Nol è setôr de vite publiche e privade che nol sedi sometût a une acelerazion inzirlose dal progjet centralist. O assistìn a une pierdite progressive di impuartance, di pês e di rapresentance dai teritoris furlans, e cuant che lis agregazions si fasin, a van inte direzion contrarie di ogni lôr pussibile unitât. Che nol è un concet astrat, ma ben la pussibilitât di incidi intal procès socioeconomic, ambientâl, di segnâ une vie comune de nestre int bande il futûr.
✽✽ Cun ce fuarce il Friûl, che – visìnsi simpri e dapardut cun fuarce – no si ridûs a Udin, ae sô ex provincie, isal in stât di proponi, costruî une alternative autonome al sisteme di cumò di gjestion dal podê? Nol esist di agns aromai un belançament di interès cun Triest in chê che, in maniere juste, D’Aronco al à clamât “Une regjon mai nassude”.
✽✽ Il 3 di Avrîl duncje al à di tornâ a jessi viodût tant che une zornade di lote parcè che nol è nuie di memoreâ in cheste situazion. Al è dome di cjapâ at che, ancjemò une volte, nus àn cjolt vie, o sin stâts doprâts e ingjanâts di cui che si jemple la bocje di peraulis tant che “autonomie”, “identitât”, “difese des minorancis” intant che, invezit, al agjìs pe lôr distruzion. Fariseus dal nestri timp che no scugnìn dome smascarâ, ma propit “cjaçâ dal Templi”.
✽✽ Confuartâts ancje dal calendari di chest 2021, che al sedi il nestri 3 di Avrîl une Pasche di Resurezion. ❚


text:
Timp di crisi, ma no par ducj. Cjalant cierts cjapitui di spese, al somearès che cualchidun se passedi miôr. Il riferiment al è ae spese militâr, nostrane ma no dome. Dopo la colade dal mûr di Berlin tal 1989, al someave che la fin da cuintriposizion dai blocs militârs e ideologjics e varès vût di vierzi une gnove ete, indulà che il nemì nol esisteve plui. A distance di cuasi 25 agns, nol somearès cussì. La Costituzion taliane, tal articul 11 e à zontât che si pues lâ ator pal mont a difindi i interès nostrans, a discrezion dal Parlament; o vin un esercit di professioniscj che a mantegnin la “pâs” ator pal mont cu la sclope, e che a fasin lambicâ i politics ogni sîs mês par cjatâ fûr i bêçs par paiâju; dôs puarteavions; di resint un impegn bipartisan (PDL+PD) par comprâ novanteun F35 dai Stâts Unîts, par tredis miliarts; doi sotmarins de Gjermanie, siet miliarts par fâ sù dodis gnovis nâfs di patuliament. Ultime, cjariesute su la torte, la notizie dal rinovament di avions des Frecis Tricolôrs: “dome” 100 milions di dolars di invistiment. Se o vessin di meti suntun liste i zeros des cifris, a ’nt saressin tancj. Come che in tancj a son convintons de utilitât di ducj chescj mieçs, par dâi cuintri al terorisim, aes minacis, ma cence savê par ciert cui che al è il nemì. Magari dismenteant che un terorist si môf cence sunâ trombis. Il discors al è cetant articolât e al meretarès un numar monografic su La Patrie par jessi disberdeât par ben. La cuistion e je sì economiche, ma ancje politiche, etiche, sociâl e di vison future: un che al à une sclope in cjase prin o dopo le doprarà.
Par cuistion di spazi, o fasarai un struc, une fotografie de cuistion su doi ponts che nus son tant dongje: Davian e la za citade PAN di Rivolt. Tal prin câs, bisugne dî che i timps di une societât licuide a valin par ducj. Pôcs agns indaûr si fevelave di une riduzion de base americane in regjon, par podê continuâ il slargjament NATO viers est, coinvolzint paîs dal ex bloc di Varsavie. La crisi in Medi Orient e tal Nord Afriche e à savoltât chestis tindincis. Il stivâl talian al somee propit just par jessi une base naturâl pal control di chestis zonis cjaldis. Cussì, la base di Davian no si è ridusude e, anzit, e je stade potenziade cu la zonte rinfuarçade di chê di Vicence, cul trasferiment de Gjermanie dai parecjadutiscj americans. Dutis lis incursions su la Libie e sui Balcans a partivin di chenti. Davian – no stin a dismenteâsi – al è ancje dipuesit di cirche une sessantine di bombis atomichis che a son presintis sul nestri teritori, ancje se i talians – par dôs voltis – a àn dite che no vuelin il nucleâr. Ma i militârs, come simpri, a son un cjapitul a part; se dopo a son americans ancjemò miôr: bastarès visâsi la storie juridiche dal Cermis. Davian e je dome la spice di un iceberg.
Provait a imagjinâsi tropis basis che a son in Italie di pertinence direte o indirete sot la bandiere a stelis e strissis… Cent e tredis (113)! Cinc dome in Friûl. No son pocjis, par un paîs che si pant “sovran”. Forsit dome la Gjermanie e à cussì tancj impegns cui americans, e no crôt che al sedi un câs.
La cuistion des Frecis, forsit, e je mancul macroscopiche ma no mancul direte. Par tancj, justificade de necessitât di mantignî alt l’onôr de bandiere a trê colôrs, dismenteant – e chi si tocjisi cun Davian – che ce che al ven invistît in chei zugatui alì, a son risorsis gjavadis al rest, un rest che si volte in servizis di ogni sorte, de scuele, ae sanitât, dai pompîrs ae polizie. Te nestre storie furlane lis servitûts militârs a son simpri stadis un dai grops che a impedivin un svilup economic e comerciâl, une vocazion naturâl par une tiere di confin, ma danazion pal stes motîf. La mozion dal clericât dal 1967 e fevelave clâr in chest sens. Vuê nol è compagn di îr, dut câs lis risorsis gjavadis al vivi ben de int no podin vê justificazions, no cuant che si viôt une crisi come chê chi che e riscje di fâ partî in curt une vuere tra puars, ignorant il grant bûs che al glot tancj bêçs. Imprescj che – al è il câs di dîlu, intune societât che spes e evoche i siei valôrs cristians – a son pensâts pe muart. Cussì, ator o sint a fevelâ dal scandul dai bêçs al furlan (di intindi tant che culture), dai imigrâts che a àn di stâ a cjase lôr; di chê altre bande, o pues scrupulâ che se doman la PAN e ves di fâ une manifestazion, in tancj a saressin presints a batiur lis mans… ❚
Mauro Della Schiava
Friûl tiere di pâs (?)............
Timp di crisi, ma no par ducj. Cjalant cierts cjapitui di spese, al somearès che cualchidun se passedi miôr. Il riferiment al è ae spese militâr, nostrane ma no dome. Dopo la colade dal mûr di Berlin tal 1989, al someave che la fin da cuintriposizion dai blocs militârs e ideologjics e varès vût di vierzi une gnove ete, indulà che il nemì nol esisteve plui. A distance di cuasi 25 agns, nol somearès cussì. La Costituzion taliane, tal articul 11 e à zontât che si pues lâ ator pal mont a difindi i interès nostrans, a discrezion dal Parlament; o vin un esercit di professioniscj che a mantegnin la “pâs” ator pal mont cu la sclope, e che a fasin lambicâ i politics ogni sîs mês par cjatâ fûr i bêçs par paiâju; dôs puarteavions; di resint un impegn bipartisan (PDL+PD) par comprâ novanteun F35 dai Stâts Unîts, par tredis miliarts; doi sotmarins de Gjermanie, siet miliarts par fâ sù dodis gnovis nâfs di patuliament. Ultime, cjariesute su la torte, la notizie dal rinovament di avions des Frecis Tricolôrs: “dome” 100 milions di dolars di invistiment. Se o vessin di meti suntun liste i zeros des cifris, a ’nt saressin tancj. Come che in tancj a son convintons de utilitât di ducj chescj mieçs, par dâi cuintri al terorisim, aes minacis, ma cence savê par ciert cui che al è il nemì. Magari dismenteant che un terorist si môf cence sunâ trombis. Il discors al è cetant articolât e al meretarès un numar monografic su La Patrie par jessi disberdeât par ben. La cuistion e je sì economiche, ma ancje politiche, etiche, sociâl e di vison future: un che al à une sclope in cjase prin o dopo le doprarà.


text:
Cemût isal stât l’an che al è daûr a finî?
I parês si stracin, a son tra di lôr contraditoris, dispès a son fîs di visions masse interessadis e masse di part.
La CISL di Udin, di simpri, cuant che e trate i temis dal lavôr, de societât e de economie, e partìs di un “principi di realtât” san e che no si pues rinunziâi, evitant di fâsi imbroiâ de propagande e vint miôr, a pet di cheste, la informazion oneste.
La CISL di Udin e à sielt simpri, cun di plui, di stâ fûr dal “zûc” de politiche che, se e je al Guvier e edulcore lis situazions e che, se e je ae oposizion, lis piture di neri.
I contignûts, lis analisis e lis propuestis de CISL di Udin no àn mai vût il fin di ingraciâsi cheste o chê bande politiche. L’unic obietîf al è stât e al è chel di perseguî il ben dai nestris rapresentâts, lavoradôrs e pensionâts, duncje dai teritoris e des comunitâts là che a son a stâ e a vivin.
Par fâ chest cun serietât, si impon une proprie capacitât – cence la presunzion di jessi esaustîfs – di leture, di analisi e di propuestis.
IL PONT
Ve, alore, che al va afermât in maniere esplicite cemût che la tant declarade riprese de economie, pardabon di podê auspicâ, si sedi daûr a concretizâ ben planc, masse plan, no tant pes sieltis di politiche economiche e industriâls propriis, ma par fatôrs esogjens, internazionâi. E, cun di plui, la riprese economiche no puartarà cun se une riprese ocupazionâl, stant che dutis, propit dutis lis tecnologjiis di procès e di prodot, a son job killer, ven a stâi a sparagnin lavôr.
E, in efiets, la disocupazion no je in calâ, ma in cressite. Dal rest, prime di assumi cualchidun, lis aziendis a àn di doprâ a plen i propris implants e vendi dopo la plui part de produzion. Al moment, no je ancjemò cheste situazion.
TORNÂ A PENSÂ AI OBIETÎFS
Al è, alore, di meti pardabon al prin puest, e daurman, no dome la cressite de economie, ma la ripartizion de ricjece esistente stant che nol podarà jessi, tant che intal passât, un plui grant benstâ par ducj che al derive dal disvilup. Il disvilup e la cressite no son ni infinîts e nancje bogns in se. Chescj concets a son di tornâ a pensâ.
La nestre provincie e je, in Regjon, chê che e à paiât il presit plui alt ae crisi par vie de crisi industriâl che e à colpît in misure significative sedi il setôr des manifaturis che chel edilizi.
IL RÛL DE REGJON
Al devente culminatîf il rûl che i tocje ae Aministrazion Regjonâl e aes sôs politichis industriâls. E à fat ben la Aministrazion Regjonâl a varâ chel che i disin “Rilanç des Impresis”. Cumò i struments e i intervents che finalmentri, e in maniere meritorie, a son stâts metûts a sisteme a àn di jessi doprâts pe inovazion des filieris regjonâls principâls, pe agregazion des impresis e pe lôr cressite di dimension, pe internazionalizazion des stessis e in particolâr pal aument des capacitâts gjestionâls des piçulis e mediis impresis.
UN OSSERVATORI
Al sarès pardabon util, cun di plui, un Osservatori Regjonâl des impresis che, tacant dai dâts impuartants e utii des Cjamaris di Cumierç e des variis Associazions Datoriâls, al struturi un lavôr di ricercje e di aprofondiment cun intervistis aes singulis impresis sui lôr bisugns e su lis lôr spietis. Dal sigûr al è impuartant cognossi lis situazions economichis e finanziariis, ma al è ancjetant necessari cognossi chês produtivis, di marcjât, di invistiment, de ocupazion e dai profîi professionâi di ogni singule realtât.
E je necessarie une aleance sedi cul sisteme bancjari plui internazionalizât che cul sisteme bancjari locâl, par che e sedi pardabon pussibile la internazionalizazion des nestris piçulis e mediis impresis. Si puedin sperimentâ colaborazions cu lis bancjis za presintis intai paîs plui dinamics e interessants, ancje par cirî compagns industriâi e compagns finanziaris internazionâi. Al reste dal fondamentâl sigûr un aprofondiment dal leam, par altri za in jessi, cu lis bancjis locâls, par aprofitâ des oportunitâts di finanziament ancje public e par gjestî te maniere miôr la partide finanziarie.
La Segretarie de Cisl di Udin no pense, insume, che e sedi buine robe rimetisi ai regâi fats in maniere spontanie dal marcjât, parcè che no viôt inte comissure di cumò e intal prossim futûr nissune indicazion di chest gjenar che e puedi confuartâ. E stime, duncje, che al sedi necessari il riordin dai struments finanziaris publics (Friulia, Mediocredito, Finest) par che no drenin risorsis ma che a sostegnin il sfuarç di ricapitalizazion, di inmodernament e di internazionalizazion dal sisteme di manifaturis regjonâl. Chescj struments a àn di jessi metûts a servizi dal rilanç de economie regjonâl, tacant dal setôr des manifaturis.
L’an che al è daûr a finî nol è stât un an positîf pal lavôr e pe economie. Impegnìnsi, ducj, par che il 2016 al sedi pardabon l’an de riprese. ❚
✒ Roberto Muradore, segretari de Cisl di Udin
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Un futûr diviers
pe nestre scuele autonome
✽✽ In timps di mûrs, al risalte chel tirât sù dai sindicâts de scuele denant dal progjet di regjonalizazion di chê. La acuse principâl che e ven fate ai sostignidôrs dal progjet e e consist intal calcolâ la idee tant che divisive de unitât nazionâl, e che e distrade dal percors formatîf dai “zovins cerviei”. Si cor il pericul – a disin i sindicâts, ma ancje un ciert mont de çampe – di creâ une ancjemò plui grande disavualance tra Nord e Sud e di lâ incuintri a di un pinsîr unic detât de politiche di turni, intal cjamp de istruzion. A dîle dute: parcè, fin vuê, cemût ise lade?
✽✽ Ma a mi, chest dibatiment mi interesse in maniere relative, tant che in gjenar dut ce che al tocje i assestaments che il Stât talian al prove a dâ al so asset organizatîf clopadiç. O scugnìn, però, tignînt cont e valutâ cualis consecuencis che chest al puedi compuartâ intes sieltis che la Regjon e varà di fâ in chest cjamp, aplicant lis sôs prerogativis di autonomie. Cemût che, ven a stâi, e rivarà a coniugâ autonomie scolastiche e assunzion di competence primarie, su la fonde dal statût di Specialitât.
✽✽ E bastarès za cheste ultime peraule a detâ la linie di compuartament: la presince des minorancis linguistichis, in particolâr dal furlan tant che lenghe maioritarie – e notait la contradizion – a son il cjapiel istituzionâl di cheste riforme necessarie.
✽✽ Dome partint di cheste jentrade e di cheste ciertece costituzionâl o sarìn in stât di domandâ, di pretindi dal stât centrâl, la competence regjonâl pe istruzion.
✽✽ No si trate duncje di un “contentin”, di une domande burocratiche e tecniciste, tant cjare ae assessore Rosolen. Nol è un marcjât di personâl Ata, di dirigjents e di professôrs. No si trate di suplî aes mancjancis dal Ministeri, ma di pensâ e di organizâ un futûr diviers pe nestre scuele autonome, intal rispiet dal rûl di dutis lis sôs componentis e cul compit ben precîs, cul dovê di fâ cressi lis gnovis gjenerazions cu la cussience de proprie storie, cul dirit al savê e cu la pussibilitât di disfrutâ al miôr intal cjamp di vore il percors scolastic fat.
✽✽ Une scuele che e funzioni miôr, cussiente de impuartance che e à pal teritori là che e esercite la sô funzion fondamentâl. ❚
Dree Valcic


text:
Liet e je une peraule frisone che e vûl dî «cjançon». Propit i frisons a àn inventât chest festival, partint dal inizi cu la idee di une formule che e rivàs a meti adun lis variis minorancis di Europe te organizazion dal plui impuartant event european di musiche in lenghe minoritarie.
LA FORMULE_ La formule di chest concors, che e reste compagne ancjemò ‘in di di vuê’, e je une vore semplice: dîs grups e artiscj invidâts a rapresentâ altretantis minorancis linguistichis, a sunin un toc par om vignint judicâts di une jurie cualificade e dal public.
Lis primis trê edizions dal festival si son tignudis a Leuwardeen, la capitâl de Frisie, e a son stadins vinçudis intal 2002 dal grup catalan Pomada, intal 2003 dal grup sami norvegjês Transjoik e tal 2004 di Niko Valkeapaa, simpri de minorance sami.
Daspò di un an di pause tal 2006, il festival si è tignût a Ostersund, inte Laponie meridionâl, dulà che, une altre volte, a son stâts i sami, tant che parons di cjase, a vinci cul duo Joahn Kitti e Ellen Sara Baher.
I FURLANS AL LIET_ In trê des primis cuatri edizions, o vin di segnalâ la presince dai grups furlans Prorastar, Kosovni Odpadki e Arbe Garbe che, dopo di vê superade la dure selezion jenfri i tancj grups che ogni an a partecipin, si son plaçâts simpri viers la metât de classifiche finâl.
Chestis primis edizions a son coventadis ancje a coinvolzi diviersis realtâts di minorance che, aderint al progjet, si son impegnadis a organizâ une fase semifinâl tal lôr paîs.
A son nassûts duncje il festival Nos Ur che, a Inverness in Scozie, al ten dentri ducj i artiscj des lenghis celtichis; il Sami Grand Prix che al met adun lis minorancis scandinavis e laponis, e Suns, inmaneât di nô furlans pes minorancis talianis e dal arc alpin.
LA ULTIME EDIZION_ Daspò de ultime edizion a Lulea in Svezie, e di un bon plaçment al tierç puest de bande dai furlans Carnicats, il festival al torne une altre volte in Frisie prime de edizion scozese dal 2010.
Dilunc cheste edizion frisone, e je stade uficialmentri formalizade la candidature dal Friûl,che finalmentri si prepare a ospitâ chest grant event intal 2011.
Leo Virgili
SPECIÂL – Liet, une idee in musiche pe Europe............
Liet e je une peraule frisone che e vûl dî «cjançon». Propit i frisons a àn inventât chest festival, partint dal inizi cu la idee di une formule che e rivàs a meti adun lis variis minorancis di Europe te organizazion dal plui impuartant event european di musiche in lenghe minoritarie.


text:
Buine lûs!
Di cualchi mês o frecuenti il Circul fotografic Grandangolo di Cjampfuarmit, il paîs dulà che o soi vignût a stâ. E se e je vere che cumò ducj a puedin fâ fotografiis cence scugnî dilapidâ un capitâl in rulins e stampis, e je ancje vere che vint la pussibilitât di confrontâsi cun int che "e à plui voli di te", tu ti rindis cont che lis tôs fotos, che sul moment ti somein bielonis, in realtât a àn no pocjis pecjis.
Tal 2013 il Circul Grandangolo al fasarà 30 agns di ativitât e o sin za in vore par judâ il nestri president Pierluigi Micelli te organizazion des celebrazions.
E ancje in chest inovâl si inserìs la iniziative da La Patrie dal Friûl che e à publicât il regolament pal so prin concors fotografic che al durarà dut il 2013: “LA (TÔ) PATRIE DAL FRIÛL… INTUN CLICK”. A saran premiadis lis oparis che a rifletin il patrimoni tangjibil e intangjibil de nestre Patrie, il Friûl, cu la intenzion di promovi il disvilup de art fotografiche, di insaldâ il sens di apartignince a la nazion furlane celebrant il Friûl midiant des imagjins, e di inviâsi sui diviers percors che a potenziin i valôrs dai indicadôrs culturâi e la nestre identitât.
E se cualchidun al cîr un spont di ispirazion us segnali un estrat dal prin editoriâl di pre Antoni Beline su la Patrie dal Friûl dal 1978:
"Cui che o sin e ce che o volìn"
«O sin furlans di lenghe furlane, che a son convints di fâ part de nazion furlane. Che al è come dî che o sin un popul, une etnie, une nazion, che dopo tancj parons, che a àn balinât di chestis bandis dilunc i secui, cumò di cent agns indaûr o sin cjapâts dentri tal tramai dal Stât talian».
E duncje lustrait la machine fotografiche e fracait chi par lei il regolament.
Buine lûs!


text:
Di Diu Pari e de creazion
Il prin articul dal credo nus insegne che al esist dome un Diu, onipotent; al creà il cîl e la tiere, e dutis lis robis che si cjatin dentri, valadì il mont intîr. O savìn che Diu al esist parcè che la nestre reson nus al mostre, e la fede nus al conferme. Diu al è Pari, e chest, par vie de seconde persone de Santissime Trinitât, ven a stâi dal Fi gjenerât di lui; par vie di ducj i oms, che a son creâts, vuardâts e guviernâts di lui; e par vie di ducj i bogns cristians, che si clamin pa la cuâl fîs di Diu adotîfs. Il Pari al è la prime persone de Santissime Trinitât parcè che nol procêt di nissune altre persone, ma anzit al è il principi des altris dôs personis, valadì dal Fi e dal Spirtu Sant.
La peraule onipotent e vûl dî che Diu al pues fâ dut ce che al vûl. Diu al pues fâ dut, ma nol pò ni pecjâ ni murî: il pecjât e la muart no son efiets di potence ma di debilece, robe che no pò stâ in Diu, lui che al è perfetissim. Creâ al vûl dî «fâ dal nuie», pa la cuâl Diu al è Creadôr dal cîl e de tiere, stant che ju fasè dal nuie, come ancje di dutis lis robis che si cjatin dentri dal cîl e de tiere, valadì il mont intîr. Di un precîs dutis lis trê personis divinis a crearin il mont, parcè che dut ce che e fâs une persone a rivuart des creaturis, lu fasin cuntun stes at ancje chês altris dôs. Ma la creazion e je atribuide soredut al Pari, stant che la creazion e je efiet de onipotence divine, cheste ultime jessint atribuide massime a la prime persone de Santissime Trinitât, come che la sapience e je atribuide al Fi, e la bontât al Spirtu Sant, ancje se dutis lis trê personis a àn la stesse onipotence, sapience e bontât.
Diu al à cure dal mont e di dutis lis robis che al creà; lui lis vuarde e lis guvierne cu la sô sapience e bontât cence fin, e nuie nol sucêt ca jù cence che Diu lu voledi o lu permetedi. Di fat a son robis che Diu al vûl e al comande, ma ancje altris robis che lui nol impedìs, come il pecjât: ancje dal abûs che l’om al fâs de libertât che i je stade concedude, Diu al sa tirâ fûr un ben e fâ sflandorâ simpri plui la sô misericordie o la sô justizie.
Dai agnui
I agnui a son lis creaturis plui nobilis che Diu al creà. A son creaturis inteligjentis e dome spirituâls. Diu ju creà in mût che lôr lu onoredin e lu servedin, e cul fin di rindiju feliçs in eterni. I agnui a son cence forme, cence figure sensibile, parcè che a son spirts pûrs, creâts di Diu in mût di sussisti cence bisugne di jessi unîts a di nissun cuarp. I agnui a son rapresentâts in forme sensibile in aiût de nestre imagjinazion, e parcè che al è cussì che ur àn comparît tantis voltis ai oms, come che o leìn te Sacre Scriture.
I agnui no forin ducj fedêi a Diu, ma tancj di lôr par supierbie a pretinderin di jessi compagns di Diu, e di Diu indipendents; par cause di chest pecjât, a restarin escludûts par simpri dal paradîs e condanâts al infier. Chescj chi a son demonis, e il lôr paron si clame Lucifar o Satanàs. I demonis a puedin fânus une vore di mâl te anime e tal cuarp, ma dome se Diu ur da il permès di fâ chel tant, massime cul tentânus a fâ pecjât.
I demonis nus tentin pe invidie che nus tegnin, robe che ju fâs bramâ la nestre danazion eterne, e par asse cuintri Diu, che la sô imagjin e sflandore in nualtris. Diu al permet lis tentazions a fin che nualtris, vincintlis cu la sô gracie, o esercitedin lis virtûts e o cuistedin merits pal paradîs. O superìn lis tentazions cu la vigjilance, la preiere e la mortificazion cristiane.
I agnui che a restarin fedêi a Diu si clamin agnui bogns, spirts celescj o dome agnui. Chescj chi a forin confermâts in gracie, a gjoldin par simpri la viste di Diu, i vuelin ben, lu benedissin e lu laudin in eterni. Diu al dopre i agnui in funzion dai siei ministris, e in particolâr ur confide a cetancj di lôr la incarghe di jessinus di custodis e di protetôrs. O scugnìn vê une devozion particolâr viers dal nestri agnul custodi, onorâlu, invocâ il so aiût, lâ daûr des sôs ispirazions e pandii agrât pal jutori continui che nus da.
Dal om
L’om al è la creature plui nobile che Diu al à metude su la tiere, creature cu la reson e fate di anime e di cuarp. La anime e je la part plui nobile dal om parcè che e je sostance spirituâl, dotade di intelet e di volontât, buine di cognossi Diu e di possedilu in eterni. Nualtris no podìn ni viodi ni tocjâ la nestre anime, stant che e je spirt. La anime umane no mûr mai: la fede e la reson stesse a provin che e je imortâl.
L’om al è libar tes sôs azions. Ognidun al sint dentri di sè che al pues fâ une robe e no fâle, o fâ une robe impen di chê altre. Un esempli de libertât umane: se un al dîs a pueste une bausie, al sint che al pues no dîle e taci, e che al pues ancje fevelâ in maniere diferente, disint la veretât. Si dîs che l’om al fo creât sul stamp di Diu parcè che la anime umane e je spirituâl e dotade de reson, libare tal so agjî, buine di cognossi Diu, di volêi ben e di gjoldilu in eterni: perfezions che a spieglin in nualtris un rai de grandece infinide dal Signôr.
Diu al metè Adam e Eve tal stât di inocence e di gracie, ma in curt a decjaderin di chel stât par cause dal pecjât. In plui de inocence e de gracie santificante, Diu ur conferì ai nestris progjenitôrs altris dons, robe che a vevin di trasmetiur ai lôr dissendents insiemi cu la gracie santificante, e chescj a forin: la integritât, valadì la sudizion perfete dal sens a la reson; la imortalitât; la imunitât cuintri di ogni dolôr e miserie; e la sience proporzionade al lôr stât. Il pecjât di Adam al fo un pecjât di supierbie e di disubidience grave. Par cjastic Adam e Eve a pierderin la gracie di Diu e il dirit che a vevin in cîl, a forin parâts fûr dal paradîs terestri, sometûts a cetantis miseriis te anime e tal cuarp, e condanâts a la muart. Se Adam e Eve no vessin pecjât, restant invezit fedêi a Diu, dopo di une dimore felice e cuiete su cheste tiere, cence murî a saressin stâts trasferîts in cîl in mût di gjoldi une vite eterne e gloriose.
Chescj dons no jerin dovûts in nissun mût al om, ma a jerin gratuits e sorenaturâi ad implen; par chel, vint Adam disubidît al precet divin, Diu al podè cence injustizie disprivâ di chescj dons Adam e dute la sô posteritât. Nol è dome di Adam chest pecjât, ma al è ancje il nestri, ben che in maniere divierse. Al è propit di Adam parcè che lu cometè cuntun at volontari e alore in lui al fo personâl; ma al è ancje propit il nestri parcè che, vint Adam pecjât sicu cjâf e fontane di dut il gjenar uman, chest pecjât si trasmet par gjenerazion naturâl in ducj i siei dissendents, e duncje par nualtris al è pecjât origjinâl.
Il pecjât origjinâl si trasmet in ducj i oms parcè che, vint Diu conferît al gjenar uman in Adam la gracie santificante e i altris dons sorenaturâi, a pat che Adam nol disubidìs, e vint chest ultin disubidît sicu cjâf e pari dal gjenar uman, al fasè che la nature umane e fos ribele cuintri Diu. Pa la cuâl la nature umane si trasmet a ducj i dissendents di Adam intun stât di ribelion cuintri Diu, cence la gracie divine e i altris dons.
I dams causionâts dal pecjât origjinâl a son: la privazion de gracie, la pierdite dal paradîs, la ignorance, la inclinazion pal mâl, dutis lis miseriis di cheste vite e, tal ultin, la muart. Ducj i oms a cjapin sù il pecjât origjinâl, gjavade la Santissime Vergjine, jê che int fo preservade par privileç singolâr di Diu in prevision dai merits di Jesù Crist nestri Salvadôr. Dopo dal pecjât di Adam, i oms no varessin plui podût salvâsi se Diu no ur ves mostrade la sô misericordie, ven a stâi chê di prometi il Redentôr divin, o Messie, e po di mandâlu a so timp, par liberâ i oms de sclavitût dal demoni e dal pecjât. Il Messie imprometût al è Jesù Crist, come che nus insegne il secont articul dal credo.


text:
Giovanni Minut (dispès clamât Zovanin o, a pont, Zuan) al jere nassût a Visc ai 26 di Dicembar dal 1895 di une famee contadine. Di zovin al frecuente la scuele serâl agrarie di Gurize e cuant che e sclope la prime vuere mondiâl si ricjate cu la divise austriache, prime tes retroviis dal Friûl orientâl e po sui confins a soreli jevât dal Imperi. Finide la vuere, si bute ad in plen inte militance politiche, ma soredut sindacâl prime cul partît socialist e po, cu la crevadure dal ’21, cui comuniscj. La sô passion, la sô preparazion e la sô capacitât oratorie lu puartin in curt a deventâ segretari de Federazion Provinciâl dai Lavoradôrs de Tiere, la leghe rosse dai contadins ative intal ex Friûl imperiâl.
Lu cjatìn protagonist intes lotis dai contadins e dai sotans dal Friûl orientâl cuintri de azion simpri plui agressive dai proprietaris locâi e daûr di un cambiament politic e aministratîf traumatic (cheste zone dal Friûl e jere stade, di fat, sot dal Imperi austriac par almancul cinc secui). Ancje lis concuistis sindacâls e sociâls otignudis prin de vuere a vegnin metudis in discussion dal gnûf ordin politic.
In curt al devente un dai personaçs plui cognossûts dal Friûl orientâl e un dai plui amâts de int. La sô figure e cjate un rivoc grues ancje su «Il Lavoratore della Sera», cuotidian dai socialiscj stampât a Triest, là che al ven sorenomenât «il pridicjadôr socialist» e presentât come «il giovane compagno Minut che nelle riunioni fevele simpri furlan». Minut, di fat, lu fevele simpri tai siei comizis e, ancje par chest, si cjate a ce fâ dispès cui carabinîrs che i proibissin di fevelâ te sô lenghe, come che i capite tal Març dal 1920 a Lonzan. Cuant che po, tal Mai di chel stes an, al ven arestât a Tierç tant che al cîr di fermâ i carabinîrs che a vuelin secuestrâi il fen a di un contadin, si discjadene il montafin: i lavoradôrs de tiere, ma ancje i operaris di Monfalcon si movin par liberâ il lôr «eroi».
Minut al pant un amôr totâl pe sô lenghe, pe sô tiere e pe sô int: intal 1921 al publiche ancje un librut di poesiis fûr dai schemis de poesie furlane par stîl e contignûts (cun tescj di denuncie sociâl e antimilitariscj). La publicazion i discjadenarà cuintri dute la asse di une cierte part dal mont culturâl furlan che le judiche scandalose. Tal 1923 al emigre in Sud Americhe, prime in Argjentine e po in Uruguay, là che si fasarà un non te industrie dal lat. A obleâlu a cheste sielte e je la campagne difamadorie inviade cuintri di lui dai siei aversaris politics e dai siei ex compagns socialiscj daspò de decision di passâ cui comuniscj. A cheste situazion si zontin lis violencis simpri plui pesantis cuintri di lui e de sô famee de bande dai fassiscj. Ancje Minut, duncje, come tancj altris militants antifassiscj al scugne cjapâ la strade amare dal esili.
Carli Pup
SPECIÂL – «Il pridicjadôr socialist»............
Giovanni Minut (dispès clamât Zovanin o, a pont, Zuan) al jere nassût a Visc ai 26 di Dicembar dal 1895 di une famee contadine. Di zovin al frecuente la scuele serâl agrarie di Gurize e cuant che e sclope la prime vuere mondiâl si ricjate cu la divise austriache, prime tes retroviis dal Friûl orientâl e po sui confins a soreli jevât dal Imperi. Finide la vuere, si bute ad in plen inte militance politiche, ma soredut sindacâl prime cul partît socialist e po, cu la crevadure dal ’21, cui comuniscj. La sô passion, la sô preparazion e la sô capacitât oratorie lu puartin in curt a deventâ segretari de Federazion Provinciâl dai Lavoradôrs de Tiere, la leghe rosse dai contadins ative intal ex Friûl imperiâl.


text:
I dâts dal mont dal lavôr a esprimin doi aspiets grâfs: la grande cuantitât di “lavôr no doprât” de nestre economie regjonâl, e la valence sociâl negative di cheste potenzialitât straçade.
_Intal 2007, an precrisi, la cuantitât di “lavôr no doprât” in F-VJ e jere di 44.500 unitâts.
Intal 2015 i lavoradôrs no impleâts a son stâts ben 95.500: 43.102 disocupâts, 39.447 discoragjâts e 13.018 “sospindûts”. Masse, pe tignude de coesion sociâl. La economie dal Friûl-Vignesie Julie, intal 2015, no à doprât il 16,5% dal lavôr disponibil tal complès, ven a stâi une persone ogni sîs!
_Il lavôr no doprât al riscje, intal timp, di trasformâ i sogjets coinvolts in personis in grant pericul di puaretât e di metiju in situazions di deprivazion materiâl, tant che a testemonein lis desenis di miârs di bisugnôs assistûts dal Banc Alimentâr e di chês altris associazions di volontariât.
_La crisi, dal 2008 al 2015, e à fat pierdi plui o mancul 23.000 ocupâts. Il dât plui negatîf tra lis regjons dal Nord Italie.
_Intal ultin bieni in Italie e je stade une cressite ocupazionâl lizere che no à rivuardât, però, la nestre regjon. La crisi e à falcidiât il lavôr soredut di une vore di zovins, cussì come che intal rest dal paîs, e a son stâts “stratignûts” al lavôr, invezit, lavoradôrs madûrs e anzians. Dal 2008 al 2015 a son stâts pierdûts cuasi 50.000 puescj di vore tra chei une vore zovins e tra i zovins.
_Il pericul al è che la espulsion dal marcjât dal lavôr si trasformi par chescj in esclusion sociâl, margjinalitât e esodi, cence podê tornâ indaûr. Il teme centrâl al è e al sarà chel dal lavôr, dai zovins in mût particolâr. Pal Friûl ancjemò di plui, calcolât l’impuariment demografic, il scjampâ tal forest dai nestris zovins e l’arest dai flus migratoris. Movìnsi cun urgjence cun politichis ativis dal lavôr incisivis, par mantignî un nivel dignitôs di benstâ e di coesion sociâl.
_E nol va dismenteât che in Friûl e je une vere vocazion e culture dal lavôr, ancje dai zovins. No si sclarirès, intune altre maniere, il parcè che a fasin masse dispès, se lu cjatin, un lavôr precari, sot paiât e cence prospetivis.
_Pal lavôr e covente une economie che e funzioni ben. Lis impresis par podê competi a inovaran procès e prodots (industrie 4.0) e chest nol crearà, in tiermins di cuantitât, gnûf lavôr, ma lu trasformarà une vore. Il lavôr, in definitive, nol cressarà in proporzion ae produtivitât dai robots, anzit.
_Si imponin, duncje, gnovis concezions e visions dal lavôr e gnovis modalitâts di redistribuzion de ricjece produsude. ❚
✒ Roberto Muradore
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +